*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Φεβρουαρίου 1983

για την αποδοχή της ανάληψης υποχρεώσεων που προτάθηκε σε συνδυασμό με τη διαδικασία αντιντάμπινγκ σχετικά με τις οικοδομικές πλάκες-διαφράγματα εξ ινών (ινοπλάκες) καταγωγής Ρουμανίας

(83/76/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ και επιδοτήσεως εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 10,

Μετά από διαβουλεύσεις στο πλαίσιο της Συμβουλευτικής Επιτροπής που έχει συσταθεί με τον εν λόγω κανονισμό,

Εκτιμώντας:

ότι η Επιτροπή, με τον κανονισμό (ΕΟΚ) αριθ. 1633/82 (3), επέβαλε προσωρινό δασμό αντιντάμπινγκ στις ινοπλάκες καταγωγής Ρουμανίας·

ότι, μετά την επιβολή του προσωρινού δασμού αντιντάμπινγκ, ο μοναδικός εξαγωγέας ινοπλακών της Ρουμανίας ζήτησε, και πέτυχε, να εκθέσει τις απόψεις του προφορικά στην Επιτροπή· ότι, στη συνέχεια, ο προσωρινός δασμός παρατάθηκε για περίοδο μέχρι 2 μηνών προκειμένου να δοθεί η δυνατότητα στον εξαγωγέα να προσαγάγει αποδεικτικά στοιχεία για να στηρίξει την αίτησή του προσαρμογής, η οποία βασίζεται στο σκεπτικό ότι οι ινοπλάκες που εξάγονται από την Ρουμανία και το προϊόν που χρησιμοποιήθηκε για τον καθορισμό της κανονικής αξίας παρουσιάζουν διαφορές στα φυσικά χαρακτηριστικά τους· ότι αυτά τα αποδεικτικά στοιχεία δεν προσήχθησαν·

ότι, επομένως, η Επιτροπή θεωρεί ότι τα πορίσματά της, τα οποία εκτίθενται στον κανονισμό (ΕΟΚ) αριθ. 1633/82, είναι οριστικά·

ότι, μετά την επιβολή του προσωρινού δασμού, δεν υποβλήθηκαν στην Επιτροπή νέα αποδεικτικά στοιχεία σχετικά με τη ζημία που προκλήθηκε στο σχετικό κλάδο της κοινοτικής βιομηχανίας·

ότι, παρ' ολα αυτά, ο μοναδικός ρουμάνος εξαγωγέας (Exportlemn ) πρότεινε την ανάληψη εκ μέρους του υποχρεώσεων σχετικά με τις εξαγωγές του ινοπλακών προς την Κοινότητα· ότι συνέπεια των εν λόγω υποχρεώσεων θα είναι να αυξηθούν οι τιμές εισαγωγής στο αναγκαίο επίπεδο για την εξάλειψη του ντάμπινγκ·

ότι η Επιτροπή έκρινε, κατά συνέπεια, ότι δεν είναι αναγκαίο να ληφθούν προστατευτικά μέτρα έναντι των εισαγωγών ινοπλακών καταγωγής Ρουμανίας·

ότι, υπό τις συνθήκες αυτές, η ανάληψη υποχρεώσεων που προτάθηκε θεωρείται αποδεκτή και, ως εκ τουτου, η διαδικασία μπορεί να περατωθεί χωρίς την επιβολή οριστικού δασμού αντιντάμπινγκ·

ότι δεν προβλήθηκε καμία σχετική αντίρρηση από τη Συμβουλετική Επιτροπή,

ΑΠΟΦΑΣΙΖΕΙ:

Άρθρο 1

Η Επιτροπή αποδέχεται την ανάληψη υποχρεώσεων που προτάθηκε από την Exportlemn, όσον αφορά τη διαδικασία αντιντάμπινγκ, σχετικά με τις οικοδομικές πλάκες-διαφράγματα εξ ινών (ινοπλάκες) που υπάγονται στην κλάση ex 44.11 του Κοινού Δασμολογίου και αντιστοιχούν στους κώδικες ΝΙΜΕΧΕ 44.11-10 και 20 καταγωγής Ρουμανίας.

Άρθρο 2

Περατώνεται η διαδικασία αντιντάμπινγκ σχετικά με τις εισαγωγές οικοδομικών πλακών-διαφραγμάτων εξ ινών καταγωγής Ρουμανίας.

Έγινε στις Βρυξέλλες, στις 18 Φεβρουαρίου 1983.

Για την Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. L 178 της 22. 6. 1982, σ. 9.

(3) ΕΕ αριθ. L 181 της 25. 6. 1982, σ. 19.